אבי וייס (עיתונאי)

אבי וייס (נולד ב-14 בינואר 1950) הוא עיתונאי עצמאי העוסק בתחום התקשורת, עורך אתר Telecom News, סופר וניצב משנה בדימוס.

ביוגרפיה
וייס למד בבית הספר הריאלי העברי בחיפה אותו סיים ב-1968.

שירות צבאי
את השירות הצבאי התחיל וייס בקורס טיס, ועקב פגם בראייה שירת כתותחן טנק בחיל השריון בזמן מלחמת ההתשה. במלחמת יום הכיפורים גויס למילואים ולקראת סוף המלחמה, ב-21 באוקטובר 1973, במהלך הקרבות על רכס "חמוטל" במתחם "מיסורי" סמוך לחווה הסינית נפל בשבי המצרי. בזמן השבי סבל מעינויים שדרדרו את מצבו הבריאותי ולאחר כחודש שוחרר. את חוויותיו הקשות בשבי המצרי כתב וייס בספר שפרסם: "בשבי המצרי במלחמת יום הכיפורים – יומנו של שריונר".

שירות במשטרה
בין השנים 1972–1998 שירת וייס במשטרת ישראל. בין שלל תפקידים שמילא היו קצין מבצעים בחיפה, קצין מבצעים מחוזי, מפקד משטרת עכו וראש מחלקת ההדרכה של משטרת ישראל. תפקידו האחרון היה סגן מפקד בית הספר הארצי לשוטרים.

לימודים
לוייס תואר ראשון ושני בהנדסת תעשייה וניהול מהטכניון, ותואר NSE (מהנדס תמיכה ברשתות תקשורת מחשבים) מהמכללה למינהל, בהצטיינות. וייס מחזיק בתואר "Special Agent" מממשלת ארצות הברית, לאחר הכשרה בתחום "ניהול משא ומתן מול מחזיקי בני ערובה", הכשרה שהתקיימה באוניברסיטת מדינת לואיזיאנה.

עיתונות
ב-1998, לאחר שירותו במשטרה, פנה וייס לעיתונות בתחומי התקשורת, המחשוב, האינטרנט והטכנולוגיות. שימש ככתב בכיר בקבוצות "מדיום", נט מגזין ו"פי.סי. מדיה". שימש ככתב בכיר ועורך של מגזינים שונים בתחומי הטלקום וה-IT בקבוצת "אנשים ומחשבים" במשך כ-12 שנים ועורך באתר TheCom.

בשנת 2013 הקים את אתר Telecom News.

בשנת 2016 החל וייס לפרסם סדרת כתבות חשיפה על תיק 4000. בכתבות של וייס הוא מותח ביקורת על פרקליטות המדינה, המשטרה והעדים במסגרתו. הוא משתתף קבוע ב"אולפן הפתוח" של עו"ד כנרת בראשי.

בפברואר 2023 טען שהמשטרה שתלה תוכנות רוגלה מסוג פגסוס במכשירי הסמארטפון של מקורבים לראש הממשלה בנימין נתניהו, ובכך האזינה לשיחות אישיות של ראש הממשלה ושל אנשים בסביבתו הקרובה.

ביוני 2023 נתבע שתי תביעות לשון הרע על סך חצי מיליון שקל על ידי העיתונאים עמית סגל ואבישי גרינצייג. בדצמבר 2023 הגיעו השלושה להסדר מחוץ לבית המשפט, במסגרתה וייס פרסם התנצלות בפני השניים, שבין השאר נכתב בה: "במשך שנתיים פרסמתי כאן שקרים מוחלטים על אבישי גרינצייג ועמית סגל".

וייס תבע ב-2023 את הצייצנית יעל אבנרי בתביעת דיבה ובינואר 2024 נפסקו לטובתו 16.5 אלף ש"ח.

בדצמבר 2023 הוגש נגדו ונגד אלי ציפורי כתב אישום בעוון הטרדת עד בגין הטרדתה של הדס קליין, עדת תביעה מרכזית במשפטו של נתניהו. באוגוסט 2024 תבעה קליין את וייס בגין פרסום לשון על סך מיליון שקל.

אבי וייס מתואר בעיתונות כתומך בנתניהו, ואף פעיל עצמאי לקידום ענייניו.

עסקים
וייס היה היושב ראש של האקסלרטור "TLV-Generator". עוסק בייעוץ לחברות תקשורת ומתן הרצאות.

חיים אישיים
וייס נשוי ולו שני ילדים. הוא מתגורר בראשון לציון.

ספריו
בשבי המצרי במלחמת יום הכיפורים – יומנו של שריונר.
מדריך ISDN בישראל בהוצאת פוקוס.
יסודות רשת האינטרנט: המדריך המהיר: צעד אחר צעד.
מדריך לתקשורת נתונים בהוצאת פוקוס בשיתוף עם ג'ילברט הלד.

קישורים חיצוניים 



 אבי וייס, הערוץ הרשמי, באתר יוטיוב
 אבי וייס, ברשת החברתית MyKey





הערות שוליים

קטגוריה:סופרים ישראלים
קטגוריה:פובליציסטים ישראלים
קטגוריה:בעלי טור ישראלים
קטגוריה:עורכי עיתונים ישראלים
קטגוריה:שבויי צה"ל במלחמת יום הכיפורים
קטגוריה:בני ערובה ישראלים
קטגוריה:בוגרי בית הספר הריאלי
קטגוריה:בוגרי הטכניון - מכון טכנולוגי לישראל: הנדסת תעשייה וניהול
קטגוריה:ניצבי-משנה במשטרת ישראל
קטגוריה:עיתונאים ישראלים
קטגוריה:קורבנות עינויים ישראלים
קטגוריה:ישראלים שנולדו ב-1950